En ung mand måtte ved 04.30-tiden fredag forlade 7-Eleven-butikken i Reberbanegade i Aalborg uden udbytte efter et røveriforsøg. Manden kommer ind i butikken og lægger en blå pose på disken, mens han holder den ene hånd inden for jakken og beordrer ekspedienten til at lægge kassebeholdningen i posen. Da det viser sig, at der ikke er penge i kassen, forsvinder manden hurtigt fra butikken. Det fortæller vagtchef ved Nordjyllands Politi Jess Falberg, der beskriver manden som omkring 20 år og cirka 170 centimeter høj, afrikansk af udseende. Han bar en sort kasket, mundbind og en sort trøje. Han havde posen med sig, da han forlod stedet. Politiet har videomateriale at støtte sig til men vil gerne høre fra folk, der måtte have set den unge mand i tiden omkring det mislykkede røveriforsøg.
En mand måtte forlade 7-Eleven-butikken i Reberbanegade i Aalborg uden udbytte, efter han havde forsøgt at true ekspedienten til at udlevere butikkens kontanter.